
Návrh nariadenia vlády Slovenskej republiky, ktorým sa mení  nariadenie vlády Slovenskej republiky č. 131/2022 Z. z. o niektorých opatreniach v oblasti dotácií v pôsobnosti Ministerstva práce, sociálnych vecí a rodiny Slovenskej republiky v čase mimoriadnej situácie, núdzového stavu alebo výnimočného stavu vyhláseného v súvislosti s hromadným prílevom cudzincov na územie Slovenskej republiky spôsobeným ozbrojeným konfliktom na území Ukrajiny v znení neskorších predpisov sa predkladá na základe splnomocňovacieho ustanovenia § 15a zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení  zákona č. 89/2020 Z. z..

Návrhom sa vypúšťa možnosť opakovaného poskytovania dotácie na podporu humanitárnej pomoci osobe s osobitnou ochranou so závažným zdravotným postihnutím. Dôvodom je zavedenie systémovej podpory prostredníctvom príspevku na pomoc pri odkázanosti na pomoc inej fyzickej osoby od januára 2027. Po prijatí novely zákona č. 406/2025 Z. z. o príspevku na pomoc pri odkázanosti na pomoc inej fyzickej osoby a o zmene a doplnení niektorých zákonov, budú mať nárok na tento príspevok aj odkázané osoby, ktoré majú na území Slovenskej republiky tolerovaný pobyt z dôvodu dočasného útočiska.

[bookmark: _GoBack]Z tohto dôvodu sa navrhuje s účinnosťou od 1. januára 2028 vypustiť § 3n nariadenia vlády. Počas roka 2027 sa možnosť poskytovania humanitárnej dotácie zachová, aby dotknuté osoby mali vytvorený dostatočný priestor na uplatnenie si nároku na tento príspevok, vrátane získania integrovaného posudku, ktorý je podmienkou pre vznik nároku na príspevok. Od 1. januára 2027 sa preto zároveň navrhuje vylúčiť poskytovanie tejto dotácie osobe, ktorej sa už poskytuje preddavok na príspevok alebo príspevok na pomoc pri odkázanosti na pomoc inej fyzickej osoby, s cieľom predísť duplicitnému financovaniu pomoci osobám v rovnakej situácii z verejných prostriedkov. Zároveň sa navrhuje vypustiť aj ustanovenia upravujúce poskytovanie jednorazových dotácií na podporu humanitárnej pomoci, ktoré už boli poskytnuté a vzhľadom na časovú obmedzenosť poskytnutia týchto dotácií na konkrétne rozpočtové roky, ktoré už uplynuli sa tieto ustanovenia stali obsolentnými.

Návrh nariadenia vlády sa predkladá do skráteného medzirezortného pripomienkového konania podľa čl. 14 ods. 7 v spojení s čl. 36 ods. 1 Legislatívnych pravidiel vlády Slovenskej republiky z dôvodu jeho naliehavosti a potreby zabezpečiť účinnosť navrhovanej úpravy od 1.januára 2027. Potreba prijatia návrhu mimo plánu legislatívnych úloh vlády vyplýva z nadväznosti na zákon č. 253/2026 Z. z. ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa menia a dopĺňajú niektoré zákony, ktorý prezident Slovenskej republiky podpísal 12. októbra 2026 a ktorý bol vyhlásený v Zbierke zákonov Slovenskej republiky 14. októbra 2026. Uvedeným zákonom sa novelizoval zákon č. 406/2025 Z. z. o príspevku na pomoc pri odkázanosti na pomoc inej fyzickej osoby a o zmene a doplnení niektorých zákonov a umožnilo sa priznanie príspevku na pomoc pri odkázanosti na pomoc inej fyzickej osoby aj odkázaným osobám s tolerovaným pobytom z dôvodu dočasného útočiska, ak spĺňajú ostatné zákonné podmienky nároku.

Na túto legislatívnu zmenu je potrebné bezodkladne nadviazať úpravou podmienok poskytovania dotácie na podporu humanitárnej pomoci. Bez prijatia navrhovanej úpravy by od 1. januára 2027 nebolo v nariadení vlády zabezpečené vylúčenie duplicitného poskytovania dotácie a preddavku na príspevok na pomoc pri odkázanosti na pomoc inej fyzickej osoby  alebo samotného príspevku na pomoc pri odkázanosti na pomoc inej fyzickej osoby tej istej osobe. Vznikol by tak priestor na duplicitné financovanie obdobnej pomoci z verejných prostriedkov.

Naliehavosť návrhu spočíva aj v potrebe vytvoriť pred jeho účinnosťou primeraný časový priestor na metodické a organizačné zabezpečenie overovania uvedeného súbehu príslušnými úradmi práce, sociálnych vecí a rodiny. Vzhľadom na potrebu následného prerokovania návrhu v Legislatívnej rade vlády Slovenskej republiky, jeho schválenia vládou a vyhlásenia v Zbierke zákonov by zachovanie riadnej lehoty na pripomienkovanie ohrozilo včasné zavedenie nových pravidiel. Preto sa navrhuje uskutočniť pripomienkové konanie v skrátenej lehote siedmich pracovných dní.

Účinnosť nariadenia vlády sa navrhuje 1. januára 2027 a okrem ustanovenia o vypustení § 3n a ďalších ustanovení upravujúcich poskytovanie jednorazových dotácií, ktoré nadobudne účinnosť 1. januára 2028. 

Návrh nariadenia vlády Slovenskej republiky je v súlade s Európskou chartou miestnej samosprávy. 

